钦定古今图书集成/明伦汇编/官常典/第421卷 > 贾谊新书 > 王洛儿
## 钦定古今图书集成/明伦汇编/官常典/第421卷 > 贾谊新书 > 王洛儿

按《魏书》本传：“洛儿，京兆人也。少善骑射。太宗在东宫，
给事帐下，侍从游猎，夙夜无怠。性谨愿，未尝有过。太
宗尝猎于灅南，乘冰而济，冰陷没马，洛儿投水，奉太
宗出岸。水没洛儿，殆将冻死。太宗解衣以赐之。自是
恩宠日隆。天赐末，太宗出居于外，洛儿晨夜侍卫，无
须臾违离，恭勤发于至诚。元绍之逆，太宗左右唯洛”
儿与车路头而已。昼居山岭，夜还洛儿家。洛儿邻人
李道潜相奉给，晨昏往复，众庶颇知，喜而相告，绍闻，
收道斩之。洛儿犹冒难往返京都，通问于大臣。大臣
遂出奉迎，百姓奔赴。太宗还宫，社稷获全，洛儿有功
焉。太宗即位，拜散骑常侍。诏曰：“士处家必以孝敬为
本，在朝则以忠节为先。不然，何以立身于当世，扬名
于后代也。散骑常侍王洛儿、车路头等，服勤左右，十
有馀年，忠谨恭肃，久而弥至，未尝须臾之顷有废替
之心。及在艰难，人皆易志，而洛儿等授命不移，贞操
逾恳，虽汉之樊、灌，魏之许典，无以加焉。勤而不赏，何
以奖劝将来为臣之节？其赐洛儿爵新息公，加直意
将军。又追赠其父为”列侯，赐僮隶五十户。永兴五年
卒，赠太尉、建平王，赐温明秘器，载以辒辌车，使殿中
卫士为之导从，太宗亲临，哀恸者数四焉。乃鸩其妻
周氏与洛儿合葬。